《湘潭别兄云心》
清代·陈起书

双鸟辞故山，来向衡阳飞。天寒夜悲鸣，及此当乖离。

离家远行役，叶落辞其枝。赖有平生亲，可以慰中怀。

胡为见遐弃，独寻向路归。君归奉庭闱，予独泣路歧。

浮云异乡县，执手乃在兹。人生天地初，游鱼出深池。

气化日以薄，年命日以衰。冥冥无所终，悠悠复何思。

作者简介：（1798—1855）清湖南郴州人，字通甫，号松心。贡生。候选训导。有《撼山草堂遗稿》。